Poskantoor se hoof bedankMark Barnes, uitvoerende hoof van die Poskantoor, het bedank. Mark Barnes, hoof van die Poskantoor, het bedank. Barnes het in 2016 by die Poskantoor aangesluit en was drie en ŉ half jaar lank aan die stuur van dié organisasie. Charles Nwaila, woordvoerder van die Poskantoor se raad, het in ŉ verklaring gesê Barnes het bedank weens verskille in die toekomstige strategie wat betref die struktuur van die Poskantoor, veral die posisionering van Postbank. “Die raad bedank mnr. Barnes vir sy groot bydrae tot die Poskantoor en die land gedurende sy termyn. In dié tyd het hy bestendigheid na die organisasie gebring en dit geposisioneer as ŉ toeganklike punt waar gemeenskappe regeringsdienste kan kry,” het Nwaila gesê. Hy het kliënte ook verseker dat Barnes se bedanking nie die organisasie se bedrywighede negatief gaan raak nie. Lindiwe Kwele, die Poskantoor se operasionele hoof, is intussen as tydelike hoof aangewys. Nwaile sê Barnes sal ŉ ruk lank aanbly terwyl daar na ŉ nuwe hoof gesoek word.